Urheiluvuosi 1993
Yleisurheilu

Maailmanmestaruuskilpailut 13.–22.8. Stuttgartissa, Saksassa. Kisoihin osallistui 189 maata ja 1 862 urheilijaa. Yhdysvallat oli 13 kultamitalilla ja yhteensä 25 mitalilla kisojen menestynein maa. Kiina sai toiseksi eniten kultamitaleja, neljä kappaletta, ja Venäjä toiseksi eniten mitaleja, 16 kappaletta. Kaikkiaan mitaleille ylsi 36 maata. Yhdysvaltalainen Gail Devers voitti kultaa 100 metrin juoksussa ja 100 metrin aitajuoksussa. Muita kaksinkertaisia kultamitalisteja olivat yhdysvaltalaiset Michael Johnson ja Jearl Miles, jotka saivat toisen kultamitalinsa viestistä. Ukrainalainen Serhi Bubka voitti seiväshypyssä kultaa neljännen perättäisen kerran.  Huomiota herättivät kiinalaiset naiset, jotka voittivat kultaa kolmella pisimmällä ratajuoksumatkalla ja saavuttivat yhdessä niistä kaksois- ja yhdessä kolmoisvoiton. Maailmanennätystä parannettiin neljässä ja sivuttiin yhdessä lajissa. Kisojen dopingtesteissä neljä urheilijaa jäi kiinni kiellettyjen aineiden käytöstä ja kaksi heistä oli alun perin saavuttanut pronssimitalin.
Sisäratojen maailmanmestaruuskilpailut 12.–14.3. Torontossa, Kanadassa. Menestyneimmät maat olivat Venäjä ja Yhdysvallat. Sisäratojen maailmanennätystä paransivat ukrainalainen Inesa Kravets kolmiloikassa tulokseen 14,47 ja yhdysvaltalainen Dan O’Brien seitsenottelussa tulokseen 6 476.
Maastojuoksun maailmanmestaruuskilpailut 28.3. Amorebietassa, Espanjassa. Miesten henkilökohtaisen mestaruuden voitti Kenian William Sigei ja naisten mestaruuden Portugalin Albertina Dias. Kenia voitti molemmat joukkuekilpailut.
Puolimaratonin maailmanmestaruuskilpailut 3.10. Brysselissä, Belgiassa. Miesten mestaruuden voitti Belgian Vincent Rousseau ja naisten mestaruuden Portugalin Conceição Ferreira.
Maailmanennätykset:
| Laji | Tulos | Urheilija | Pvm | Paikka | Huomioita | Lähde |
| --- | --- | --- | --- | --- | --- | --- |
| Miesten mailin juoksu | 3.44,39 | Noureddine Morceli (ALG) | 5.9. | Rieti |  |  |
| Miesten kahden mailin juoksu | 8.12,17 | Khalid Skah (MAR) | 31.7. | Hechtel |  |  |
| Miesten 10 000 metrin juoksu | 27.07.91 | Richard Chelimo (KEN) | 5.7. | Tukholma |  |  |
| Miesten 10 000 metrin juoksu | 26.58.38 | Yobes Ondieki (KEN) | 10.7. | Oslo |  |  |
| Miesten 110 metrin aitajuoksu | 12,91 | Colin Jackson (GBR) | 20.8. | Stuttgart |  |  |
| Miesten korkeushyppy | 245 | Javier Sotomayor (CUB) | 27.7. | Salamanca |  |  |
| Miesten keihäänheitto | 95,54 | Jan Železný (CZE) | 6.4. | Pietersburg |  |  |
| Miesten keihäänheitto | 95,66 | Jan Železný (CZE) | 29.8. | Sheffield |  |  |
| Miesten 4 × 100 metrin juoksu | 37,40 | Yhdysvallat | 21.8. | Stuttgart | Sivuaminen |  |
| Miesten 4 × 400 metrin juoksu | 2.54,29 | Yhdysvallat | 22.8. | Stuttgart |  |  |
| Naisten 1 500 metrin juoksu | 3.50,46 | Qu Yunxia (CHN) | 11.9. | Peking |  |  |
| Naisten 3 000 metrin juoksu | 8.22,06 | Zhang Linli (CHN) | 12.9. | Peking |  |  |
| Naisten 3 000 metrin juoksu | 8.12,19 | Wang Junxia (CHN) | 12.9. | Peking |  |  |
| Naisten 3 000 metrin juoksu | 8.06,11 | Wang Junxia (CHN) | 13.9. | Peking |  |  |
| Naisten 10 000 metrin juoksu | 29.31,78 | Wang Junxia (CHN) | 8.9. | Peking |  |  |
| Naisten 400 metrin aitajuoksu | 52,74 | Sally Gunnell (GBR) | 19.8. | Stuttgart |  |  |
| Naisten kolmiloikka | 14,97 | Jolanda Tšen (RUS) | 18.6. | Moskova |  |  |
| Naisten kolmiloikka | 15,09 | Anna Birjukova (RUS) | 21.8. | Stuttgart |  |  |